
Text rozhodnutia
Súd: Krajský súd Nitra Spisová značka: 11S/107/2016 Identifikačné číslo súdneho spisu: 4016200411 Dátum vydania rozhodnutia: 20. 12. 2016 Meno a priezvisko sudcu, VSÚ: JUDr. Darina Vargová ECLI: ECLI:SK:KSNR:2016:4016200411.1 Uznesenie Krajský súd v Nitre, v právnej veci žalobcu: T & B, s.r.o., Trnovec nad Váhom 4, IČO: 36 529 265, zastúpeného právnym zástupcom: JAVOR - TOKÁR advokátska kancelária, s.r.o., Stará Vajnorská cesta 37, Bratislava, IČO: 36 264 75, proti žalovanému: Finančné riaditeľstvo SR, Lazovná 63, Banská Bystrica, o preskúmanie zákonnosti rozhodnutia žalovaného zo dňa 17. 02. 2016 č. 1100902/56084/2016/Cl, takto r o z h o d o l : Krajský súd v Nitre p o s t u p u j e vec Krajskému súdu v Trnave. o d ô v o d n e n i e : 1. Žalobca sa žalobou doručenou tunajšiemu súdu 27. 04. 2016 domáhal preskúmania a zrušenia rozhodnutia žalovaného zo dňa 17. 02. 2016 č. 1100902/56084/2016/Cl, ktorým žalovaný ako odvolací orgán potvrdil rozhodnutie Colného úradu Nitra zo dňa 20. 11. 2015 zn. 680000366/2015. Týmto rozhodnutím Colný úrad Nitra vyrubil žalobcovi spotrebnú daň z minerálneho oleja za zdaňovacie obdobie 27. 06. 2013 v sume 344,80 eur. 2. Krajský súd v Nitre skôr, ako pristúpil k vecnému vybaveniu žaloby, skúmal svoju vecnú a miestnu príslušnosť na konanie podľa § 246a ods. 1 a § 250d ods. 2 OSP (účinného do 30. 06. 2016), pričom zistil, že v čase podania žaloby nebol miestne príslušný na konanie v predmetnej veci. 3. Podľa § 85 ods. 2 OSP v znení účinnom do 30. 06. 2016, všeobecným súdom právnickej osoby je súd, v obvode ktorého má právnická soba sídlo. Podľa § 85a ods. 1 OSP, ak na konanie je vecne príslušný krajský súd a miestna príslušnosť súdu sa má spravovať všeobecným súdom účastníka, stáva sa miestne príslušným krajský súd, v ktorého obvode je všeobecný súd účastníka. Podľa § 246 ods. 1, 2, písm. a/ OSP, na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Najvyšší súd Slovenskej republiky je vecne príslušný a) na preskúmavanie rozhodnutí a postupu ústredných orgánov štátnej správy a iných orgánov s pôsobnosťou pre celé územie Slovenskej republiky, ak to ustanoví zákon. Podľa § 246a ods. 1 OSP, miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy miestne príslušným je krajský súd, v ktorého obvode je všeobecný súd navrhovateľa. 4. Podľa 9 ods. 1 zák. č. 162/2015 Z. z. Správy súdny poriadok (SSP), účinný od 01. 07. 2016, konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. Podľa § 18 ods. 2 vyššie citovaného zákona, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. Podľa § 491 ods. 1 SSP, ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. 5. V predmetnej veci je potrebné vychádzať z toho, že žalovaný správny orgán je Finančné riaditeľstvo SR so sídlom v Banskej Bystrici, teda orgán verejnej správy s pôsobnosťou pre celé územie Slovenskej republiky zaradený do kategórie dekoncentrovaných orgánov, ako vyplýva z konštantnej judikatúry Najvyššieho súdu SR (napr. 5Nds/6/2013, 10Nds/75/2014). Podanou žalobou sa žalobca domáha preskúmania zákonnosti rozhodnutia žalovaného zo dňa 17. 02. 2016 ako orgánu verejnej správy s pôsobnosťou pre celé územie Slovenskej republiky a na preskúmanie tohto rozhodnutia sú potom vecne príslušné krajské súdy a v danom prípade s poukazom na ust. § 246a ods. 1 veta druhá OSP (účinného v čase podania žaloby) bol na konanie vecne a miestne príslušný Krajský súd v Trnave, v ktorého obvode je všeobecný súd žalobcu. 6. Všeobecným súdom žalobcu, ktorý má sídlo v Trnovci nad Váhom, je podľa ust. § 85 ods. 2 OSP Okresný súd Galanta. V predmetnej veci bol na konanie vecne príslušný krajský súd a miestna príslušnosť sa potom s poukazom na ust. § 246a ods. 1, veta druhá OSP určovala podľa všeobecného súdu žalobcu ako účastníka konania. Je preto potrebné aplikovať i ust. § 85a ods. 1 OSP, v zmysle ktorého je miestne príslušným krajský súd, v ktorého obvode je všeobecný súd účastníka. 7. Na uvedené konanie, ktoré začalo za účinnosti Občianskeho súdneho poriadku (žaloba podaná dňa 27. 04. 2016), sa použijú ustanovenia Správneho súdneho poriadku (účinného od 01. 07. 2016) v zmysle jeho prechodných ustanovení. Príslušnosť je procesnou podmienkou konania správneho súdu. Na príslušnosť sa vzťahuje zásada "perpetuatio fori", podľa ktorej sa skutkové okolnosti významné pre príslušnosť zisťujú z návrhu na začatie konania k momentu začatia konania a trvajú až do skončenia konania. V čase začatia konania bol miestne príslušným súdom na konanie v predmetnej veci Krajský súd v Trnave a jeho príslušnosť je daná až do skončenia konania. 8. Nakoľko v uvedenej veci bolo zistené, že Krajský súd v Nitre nebol v čase začatia konania miestne príslušným na konanie, vec bude po právoplatnosti tohto uznesenia postúpená Krajskému súdu v Trnave z dôvodu jeho miestnej príslušnosti na konanie. Všeobecným súdom žalobcu v čase začatia konania, t. j. v čase zisťovania miestnej príslušnosti bol Okresný súd Galanta, ktorý je v obvode Krajského súdu v Trnave, preto bola a je daná miestna príslušnosť tohto krajského súdu. 9. Správny súd takto rozhodol pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). Poučenie: Proti tomuto uzneseniu nie je prípustná kasačná sťažnosť (ust. § 439 ods. 2 písm. d/ zákona č. 162/2015 Z. z. Správneho súdneho poriadku).

